Fridtjof Jørstad

Fridtjof Jørstad (født 1918 i Snåsa, død 2012 i Snåsa) var gårdbruker på Vestre Gran og ordfører i Snåsa i tre valgperioder 1976–1987. Han representerte Senterpartiet. 

Han overtok gården Vestre Gran etter svigerfaren i 1950. 

Han var leder av forstanderskapet i Snåsa sparebank 1963–77, formann i Snåsa Brannkasse 1963–69, og styremedlem i Inn-Trøndelag skogselskap 1977–89. Jørstad ble valgt inn i kommunestyret allerede på 1950-tallet, og satt to perioder på 1960- og 1970-tallet før han ble ordfører etter valget i 1975. Han var også engasjert i Snåsa orkesterforening som medlem, dirigent 1958–1971 og som komponist.  

Som ung deltok han i Slaget om Narvik våren 1940. Han ble tildelt Kongens fortjenstmedalje i 1995. 

Jørstad bidro til boka om Snåsavatnet i 1994 med kapitler om røyefiske og sentrumsutvikling i Viosen. Han har også skrevet en biografi om Bernt Julius Muus sammen med Joralf Gjerstad (2000), skrevet et hefte om Fjellgårdene i Snåsa (2004) og Her er skogane endelaus djupe: Jubileumsbok for Snåsa Skogeierforening (1980) sammen med Jørulf Kjerkol. Han har skrevet i Snåsa historielags årbok om «Sommervedlikeholdet av bygdevegene før og nå» (1986), «Sang- og musikklivet på Vestbygda» (1988) og om «Sandbrekka» (2011).

Referanser 

Ordførere i Snåsa
Sp-ordførere i Nord-Trøndelag
Kongens fortjenstmedalje